|  |  |
| --- | --- |
| **ROKODELSKA PANOGA** | **Pasarstvo** |
| **POVZETEK**  |
| Pasarstvo je umetnostna obrt, ki se ukvarja z (umetniškim) oblikovanjem in obdelovanjem predvsem neplemenitih kovin. Ob tem obrtnik uporablja različne tehnologije obdelave, materiale in krasilne tehnike. Pasarstvo je tesno povezano z zlatarstvom, saj so prvotno opravljali pasarska dela zlatarji. Z razvojem se je panoga osamosvojila in postala samostojna. |
| **OPIS PANOGE**  |
| Pasarstvo je izšlo iz zlatarstva, saj so prvotno, tj. v srednjem veku in kasneje, opravljali pasarska dela zlatarji. Z razvojem se je panoga osamosvojila in postala samostojna. Pasarstvo je bilo v preteklosti zelo pomembna umetnostna obrt z unikatno oblikovanimi in izdelanimi izdelki. Pasar za vsak predmet najprej izdela šablono ali model, po katerem naredi izdelek. Njegova orodja so preprosta: različno velike in zašiljene klešče, škarje različnih velikosti, različna kladiva, dleta, pile, žage za kovino; z ognjem pa greje in oblikuje kovino. Kot osnovni material uporablja železo, baker in njegove zlitine, medenino in bron, aluminij, lahko pa tudi zlato, srebro. Najpogosteje je uporabljena medenina, zlitina bakra in cinka, saj je lahka za obdelavo in ima zaradi podobnosti z zlatom močan estetski učinek. Veliko izdelkov je tudi iz tombaka – mehke medenine z majhnim odstotkom cinka. Na splošno se uporablja vse barvne kovine, primarno so v obliki različno velikih palic ali različno velikih plošč.Pasar pri svojem delu uporablja hladne (valjanje, vlečenje, tolčenje) in tople (vlivanje, kovanje) postopke obdelave kovin. Precej postopkov je podobnih zlatarskim tehnikam obdelave, razlikujejo se v uporabi manj dragocenega materiala. Pasar lahko predmete tudi pozlati ali posrebri. Pasarski izdelki so različni. To so okrasni predmeti za potrebe bivalnih in javnih prostorov: lestenci, različna svetila, ograje, svečniki, okvirji, prostostoječi obešalniki, s pasarskimi elementi dodelano pohištvo in drugi uporabni izdelki. Pomemben sklop prepoznavnih pasarskih izdelkov predstavlja cerkveno posodje (monštranca, ciborij). V preteklosti so pasarji izdelovali tudi sklepance – pasove iz večjih kovinskih ploščic.Ob sodelovanju z arhitekti, s slovenskim mojstrom Jožetom Plečnikom in z drugimi, so postali izdelki slovenskih pasarjev vrhunske rokodelske stvaritve. Svetovno znani so njegovi sakralni predmeti, ki so jih pogosto izdelali v pasarskih delavnicah, tudi v še delujoči ljubljanski pasarski delavnici bratov Žmuc in pasarski delavnici Pirnat. Pasarjev danes primanjkuje, nekateri mojstri še izdelujejo in obnavljajo pasarske izdelke na star način, znanja pa so pomembna tudi pri nekaterih drugih poklicih (restavratorji). Specializirani so za izdelavo opreme za cerkve in sakralne objekte ter cerkvenega posodja, reprezentančnih objektov, gostinskih lokalov, hotelov, šol, pisarn in zasebnih domov. Pomembno vlogo imajo tudi pri obnovi in dodelavi objektov, opreme in muzejskih predmetov, ki jih je treba restavrirati. Pokrajinski muzej Maribor upravlja s pasarsko delavnico Tratnik in situ v Mariboru, celotna oprema lokala je del zbirke Tehniškega muzeja Slovenije. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Pasarsko delo združuje znanja obdelave kovin in smisel za oblikovanje ter arhitekturo. Za obvladovanje te panoge so potrebni fina motorika, smisel za risanje in oblikovanje, branje načrtov arhitektov, predvsem pa potrpežljivost pri delu. V formalnem izobraževanju obstaja program oblikovalec kovin.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga še ni vpisana v nacionalni Register nesnovne kulturne dediščine. Nosilcev, tj. pasarjev, ki delajo na tradicionalen način, je zelo malo, zato so znanja ogrožena.  |
| **Vidik identitete in prepoznavnosti**  | Pasarji med seboj niso povezani, saj jih je malo. Promocija poteka prek rokodelskih centrov, na različnih dogodkih in v medijih.Panoga je pomembna za obnovo sakralnih in drugih kulturno-umetniških izdelkov ter s tem za ohranjanje slovenske kulturne dediščine. |
| **Vidik družbenega in gospodarskega napredka** | Tehnike obdelave kovin ostajajo tradicionalne, izdelki zahtevajo veliko preciznosti, načrtovanja in ročnega dela. Nekatera orodja, ki jih uporabljajo pasarji, npr. za rezanje ali segrevanje kovin, so postala sodobnejša. Panoga ima poseben pomen v sodobni družbi, saj lahko s svojo enkratnostjo prispeva tudi k sodobnemu oblikovanju kovin in sodobnemu rokodelstvu. |
| **Vidik učinkov na medgeneracijsko povezovanje in vseživljenjsko učenje** | Do medgeneracijskega prenosa prihaja le znotraj družinskih podjetij. Samostojen poklic pasarja ne obstaja več, mogoča pa je hitrejša priučitev različnih kovinarskih poklicev. Dejavnost nima izrazitega povezovalnega elementa, saj gre za obrtno dejavnost.  |
| **Vidik učinkov na turizem**  | Dejavnost ni neposredno vpeta v turistično dejavnost, je pa posredno, saj je večina lestencev in drugega okrasja v cerkvah delo pasarjev. Z njihovimi izdelki so opremljeni tudi drugi javni prostori. Pokrajinski muzej Maribor upravlja s pasarsko delavnico Tratnik in situ, ki je na ogled za obiskovalce, oprema je del zbirke Tehniškega muzeja Slovenije. |
| **Viri in literatura** | Rokodelci in umetniki, Branka Bizjan, Alenka Kociper, Agencija Baribal, 2012.Janez Vidic, kovinopasar.Marjetica Simoniti, Zakladi slovenskih cerkva: zlatarska umetnost in obrt, r. k., Ljubljana: Narodna galerija, 1999.Tratnik Dora, Zgodovina pasarstva na slovenskem Štajerskem in problem sodobnega stila v obrti. Diplomsko delo. Univerza v Mariboru, Filozofska fakulteta, 2017. |